U priči o Ovčari nezaobilazni su tada zloglasni Negoslavci iz kojih je tridesetak četnika bilo zaduženo za premlaćivanje

Jedan od njih je i Nebojša Uvalić četnički vojvoda, koji je do nedavno živio u Negoslavcima, a u Srbiji otvorio kamp za obuku vojnika, koji bi “vratili Krajinu”. U Negoslavcima kažu i dalje žive neki bivši četnici, ali i ratni zločinci, koje štiti zavjet šutnje koji vlada iz straha. U Negoslavcima se obavljaju i ekshumacije, a pronađeni su i posmrtni ostatci za koje se čeka identifikacija. Informacije o 14 tijela s Ovčare, navodno vode upravo u Negoslavce. O svemu tome razgovarala sam s načelnikom općine Negoslavci Dušanom Jeckov, koji je Domovinski rat proveo u Novom Sadu, gdje je išao u školu.

Gospodine Jeckov, radim seriju članaka o Ovčari, a u cilju otkrivanja istine o ratnom zločinu, imena ratnih zločinaca, ali i mjesta gdje se trenutno nalaze. Mislim da i vama kao narodu treba biti stalo da se zločinci kazne, a zločin dobije ime i prezime, umjesto stigme naroda

Nemamo mi nikakav problem s tim, ja sam tu potpuno neopterećen. I hvala Bogu što sam kao potpuno mlad čovjek bio u tom periodu, nisam ni služio niti taj vojni rok, nisam bio ni sudionik tog nesretnog rata koji nitko nije, naravno, niti želio. A dogodilo se što se dogodilo, mi obični ljudi na to nismo mogli utjecati, niti nas je netko nešto pitao.

Dogodilo se da su ljudi stradali i naravno, kako ste i sami spomunuli u nekom kontekstu, mi smo zagovornici toga da svi oni koji su počinili nekakav ratni zločin u tom periodu, bez obzira na nacionalnost i bez obzira na ime i prezime.

Stradali ste vi pripadnici većinskog naroda, a stradali su i pripadnici moje manjinske srpske zajednice. Nažalost, sad, danas, s neke vremenske distance često možete čuti u medijima i od strane od nekih ljudi, ovisi kojoj političkoj opciji pripadaju, ja pripadam SDSS-u, imate situaciju da kažu nismo zadovoljni procesuiranjem ratnih zločina, ali tko smo mi da mi o tome dajemo nekakav svoj sud i stav.

Ja sam uvijek zagovornik toga da te probleme ne može rješavati neki pojedinac, niti može to rješavati ulica. Postoje institucije ove države koje treba poštivati, ako želimo da Hrvatska bude uređena, pravna, demokratska država, neka institucije rade svoj posao. I one trebaju time i da se bave, više nego što to trebam ja, jer to upravo nije niti moj posao. A neki interes s vaše strane, jer se vi bavite novinarstvom, to razumijem.

E, sad kad vi meni kažete da istražujete nešto o Ovčari i pojave se Negoslavci, ja ću opet kazati zašto. Tako se može pojaviti i netko drugi. Kada su Negoslavci u pitanju ovdje su vrijedni i pošteni ljudi i dobri domaćini. Bila su nesretna vremena, nažalost i na našem području, određeni broj je ljudi je stradao. Neki su, što vi kažete, možda i činili neke, ne daj Bože zločine, ali sigurno da postoje institucije koje se time bave.

Ja samo mogu reći da je jedan broj iz Negoslavaca išao na informativne razgovore, da sam siguran da su se svi odazvali na informativni razgovor u policiji. Ti su svi podatci javno dostupni. Ne znam je li ima nekih sumnjivih po tom pitanju, jer rekao sam da to nije moj posao. Ali, rekao sam da se ljudi uredno odazivaju na informativne razgovore, da kažu sve što o tome znaju.

I ja ću vam reći što je neko moje iskustvo, ovaj posao radim već četiri godine. Imao sam razgovor na temu o potrazi za nestalima s gospodinom Fredom Matićem, koji je tada bio ministar branitelja, i imao sam sada s gospodinom Sučićem, pomoćnikom ministra branitelja. Uvijek konstruktivne i otvorene razgovore, bez neke fige u džepu. Znači, rekli smo da je interes da se pronađu svi nestali, bez obzira na vjeroispovijest i nacionalnost. I tu su, što se nas tiče, stvari apsolutno jasne.

Ja sam rekao sve što mogu, ako sam nešto pomogao ne znam, ali sam najiskrenije rekao sve što znam.

Imam informaciju da su neki procesuirani i završili su u zatvoru. Međutim, imam informaciju i da su na sredini zatvorske kazne prebačeni u Srbiju na izdržavanje ostatka zatvorske kazne. Je li to istina i o kome se radi?

Ja mislim da su svi podatci vjerojatno dostupni. Ja ih nisam istraživao, niti je to moj posao. U kakvom je tko postupku ili nije, ne bih to komentirao, da budem iskren. Rekao sam da nisam tu bio za vrijeme rata, pa je to neka olakšavajuća okolnost kada su u pitanju te malo osjetljive teme. Policija, odvjetništvo, svi koji trebaju znati o tome, svi sve znaju. Znači, nema tu ništa novo da se doda.

U medijima ste pratili, obavlja se ekshumacija, između ostalog i na području Negoslavaca. Naravno, to je njihov posao, neka rade. Ja sam isto rekao, moja želja je da se svi nestali pronađu, ali želim zaista da se svi pronađu. Tu se spominje 1800 nestalih s područja Hrvatske, ali bez obzira brojali mi ili ne to je interes i srpske zajednice, bez obzira što god tko mislio. Da se svi pronađu, zato jer je to civilizacijski čin. A ako govorimo sa nekog subjektivnog pogleda, onda i iz srpske zajednice da se pronađu, zato što tu ima dobar dio i iz srpske zajednice koji su nestali. I zaista želim da se svi pronađu i svaka obitelj da pronađe svoje najmilije i da ih sahrani kako to i dolikuje.

A svi oni koji su počinili ratni zločin da odgovaraju, bez obzira bili oni pripadnici većinskog naroda ili moje srpske zajednice. To je jedina pravda.

Dobro, ali imate li Vi spoznaju da neki ljudi šetaju Negoslavcima, a počinili su ratni zločin? Posebno, recimo, iz Negoslavaca su bivši četnici bili na Ovčari i premlaćivali su ljude lancima, lopatama, čime god su stigli.

Da, to su strašne konstrukcije. Ja ne znam u Negoslavcima da je netko četnik.

Bio za vrijeme Domovinskog rata. Sada nemamo četnika.

Da. Je li se netko tako deklarira, stvarno ne znam. A je li bio u ono vrijeme, da se netko deklarirao baš javno tako kao četnik, to nisam siguran. Ali, ne mogu govoriti je li bio, jer nisam ja bio tu.

Da, šta ste sad spominjali da je netko iz Negoslavaca nešto radio. Ne mogu to tvrditil

To nije upitno, to je dokazano.

Ali, mislim da ako je netko dokazao nešto taj će sigurno onda i odgovarati. Budite bez brige. Ako ima iole neke sumnje i dokaznih materijala za bilo koga taj, ako postoji i funkcionira pravna država, taj treba da odgovara. Bez obzira je li iz Negoslavaca ili iz Vukovara ili iz Bogdanovaca ili ne znam odakle. Ili iz Borova, navodim primjer. Svi koji su počinili ratni zločin u nesretnim ratnim događanjima, treba da zato odgovaraju.

Ja isto tako mogu reći vama sada, a ja znam za te primjere, evo ako već pišete o tome, za ubojstvo Jovana Jakovljevića ili gospodina Vračarića, koji su pripadnici srpske zajednice u Vukovaru nitko nije odgovarao, a ne znamo ni da se vode neki istražni postupci. To možete provjeriti i u DORH-u. Ovo sad govorim zato što mi dajemo neke konstrukcije, a želimo da imamo baš prave, prave i precizne podatke. A ne da sad kako nam je u medijima, tko što komentira, pa se toga strogo držimo. Zato sam rekao da mislim da je najbolje da se tim pitanjima bave institucije ove države, policija, DORH, pravosuđe i da im mi vjerujemo.

Nismo ni mi zadovoljni kako ide i kojom dinamikom ide. Željeli bi da se svi pronađu i da u funkcionira u potpunosti pravna država.

Ali, gledajte, ljudi su prepoznati. Policija i DORH znaju puno imena i puno imena je iz Negoslavaca. Neki su se iselili, otišli su, pobjegli su, a za neke se priča da su i ostali ovdje. Tu iskače i nadimak Tarzan. Je li Vam poznat? Tu ima ljudi koji su prepoznati kada su premlaćivali primjerice Sinišu Glavaševića, Jean Michel Nicoliera. Lancima su ih premlaćivali.

Ma ne daj Bože, mislim zaista. Ako se tako nešto dogodilo naravno da je sve to za krajnju osudu, ali tko sam ja, kažem gospođo, da ja to uopće i komentiram.

Načelnik općine Negoslavci

Pa je.

Znači, da Vi znate sada imenom i prezimenom da je netko napravio ratni zločin i da šeta Negoslavcima, bi li ga prijavili?

Rekao sam, ne samo vama, rekao sam i onima s kim sam razgovarao, Fredom Matićem i Stjepanom Sučićem, i potpuno otvoreno i konstruktivno, sve što znam o tome je ljudima rečeno. I ljudi svaki dan idu na informativne razgovore. I nemaju problem s tim. Znate, ljudi se uredno odazivaju. Svi Negoslavčani koji su pozvani su se uredno odazvali. A ako mi želimo da zaista funkcionira pravna država volio bi da sa takvom revnosti, kako se privode ljudi s područja Negoslavaca, da se privode i iz ostalih mjesta i da svi za koje se sumnja da su negdje počinili ratne zločine da isto tako kažu sve što o tome znaju.

A ne bačena tema na jedno mjesto, a to je mjesto vrijednih i sposobnih ljudi i dobrih domaćina i ne želim ja da nosim teret zbog nekog drugog. Pa ako je i iz Negoslavaca neka taj i odgovara. Ne mogu to biti ja ili moja obitelj koja s tim nema nikakve veze.

Ali, Vi kao načelnik, da znate sada da je netko iz Negoslavaca tko tu sada živi radio ratne zločine, bi li ga Vi imenom i prezimenom prijavili?

Mi smo, gospođo, ovdje podijelili po Negoslavcima i brošure i rekli ljudima da svatko iole tko ima bilo kakav trag o nestalima, potencijalnim nekim grobnicama, o mjestima stradanja, da svatko bez ustručavanja kaže i prijavi. I suočili smo bili obitelji i pripadnike većinskog naroda i pripadnike moje zajednice da ispričaju neka strašna svjedočanstva o tome periodu, zato što je zaista interes svih da se svi nestali pronađu. Svi oni koji su krivi da i odgovaraju. To je sve što mogu reći. Ja nisam neki najbolji zagovornik za tu temu što sam načelnik općine, rekao sam, zato što sam u tom periodu bio mlad i nisam ni bio tu.

Ali, ovo što kao političar, kao osoba koja se bavi politikom, reći ću i to da je protiv pripadnika moje zajednice podignuto 1500 optužnica za ratne zločine, što je prevelika brojka. Složiti ćete se samnom. I mi tražimo da se izvrši revizija tih spiskova, da oni koji su krivi neka odgovaraju. Koji nisu da se nekako oslobode i da im se omogući dolazak ili povratak ovdje. Možda bi se od tih ljudi dobila neka informacija, a ne od ovih koji poštuju ovu državu i koji tu žive. Ja sam već sedma generacija na ovom području.

Znači, Vi hoćete reći da su ti koji su optuženi pobjegli prijeko u Srbiju?

Pa vjerojatno. Da, da, da.

Je li brojka 1500 puno ili malo, ali mislite da 28 godina nije puno da se sve to skupa nije riješilo?

Pa je, puno je. Ja sam sad rekao da nismo ni mi zadovoljni, ali nemamo alternativu. Što nam je sad alternativa? Ne vjerujem da će to rješavati ulica ili neki pojedinci. Ja, isto se slažem s Vama da je puno vremena prošlo i da nismo ni mi kao manjinska zajednica zadovoljni. Prvo zato što želimo da se pronađu svi, da se pronađu u tom kontekstu i pripadnici naše zajednice. Ne želimo mi koji smo tu da nosimo neku stigmu i teret zbog nekih pojedinaca koji su činili neke zločine. Oni nek odgovaraju, ali rekao sam to moraju utvrditi institucije hrvatske države. Kao, kao što to i treba da bude.

Još ću Vas pitati vezano za ovu ekshumaciju, postoje li u Negoslavcima još grobnica gdje su sahranjeni ubijeni na Ovčari?

Pa, prema mojim saznanjima ne postoji, ali ne može to čovjek nikad sto posto sa sigurnošću tvrditi. Prema mojim saznanjima ne postoji. Ekshumacije su u tijeku, vidim da su pronađeni neki posmrtni ostatci sa ove zadnje ekshumacije što su obavljane. Znam da je to poslano na Zavod za sudsku medicinu u Zagrebu da se utvrdi identitet, da vidimo je li to datira iz ovoga posljednjeg rata ili se radi o nekim posmrtnim ostatcima iz nekog ranijeg perioda. Želja je, naravno, da se ti posmrtni ostatci identificiraju i da obitelji u kojima su nestali, da ih oni preuzmu i da ih dostojanstveno pokopaju. Rekao sam, bez obzira, možda su to i pripadnici moje srpske zajednice ili većinskog naroda. Ali koji god bili pravda je da te obitelji dobiju posmrtne ostake svojih najbližih, da ih pokopaju. To je i neka naša želja. Mi nemamo oko toga nikakve dileme. I tu smo na raspolaganju ako možemo oko toga šta pomoći.